ไม่กังวล ศาลรัฐธรรมนูญนัดวินิจฉัยประเด็นวาระ 8 ปี เชื่อทุกอย่างจะผ่านไปด้วยดี
พลเอก ประวิตร วงษ์สุวรรณ รองนายกรัฐมนตรี รักษาราชการแทนนายกรัฐมนตรี กล่าวถึงกรณีที่ศาลรัฐธรรมนูญนัดอ่านคำวินิจฉัยประเด็นวาระตำรงตำแหน่งนายกรัฐมนตรี 8 ปีของพลเอกประยุทธ์ จันทร์โอชา ในวันที่ 30 กันยายนนี้ ซึ่งอาจจะมีการชุมนุมเคลื่อนไหวของกลุ่มต่างๆ รัฐบาลมีการเตรียมความพร้อมอย่างไร ว่า ไม่มี การเตรียมพร้อมและไม่มีรายงานความเคลื่อนไหว ทุกอย่างยังปกติดี ทั้งนี้ตนเองได้พูดคุยกับพลเอก ประยุทธ์ เป็นประจำทุกวัน โดยเป็นการพูดคุยเรื่องส่วนตัว ซึ่งพลเอก ประยุทธ์ ไม่มีความกังวลในทุกเรื่อง ขณะที่ในวันดังกล่าวทั้งตนเองและพลเอก ประยุทธ์ ก็จะทำงานตามปกติ และหลังจากวันที่ 30 กันยายน ที่ศาลรัฐธรรมนูญมีคำวินิจฉัยแล้ว รัฐบาลก็ยังคงเดินหน้าทำงานต่อไป ทั้งนี้หากศาลวินิจฉัยให้พลเอก ประยุทธ์ กลับมารับหน้าที่นายกรัฐมนตรีต่อ ตนเองก็รู้สึกดีใจพลเอก ประวิตร ยังเชื่อว่า ทุกอย่างจะผ่านไปด้วยดี และการเลือกตั้งก็เป็นไปตามปกติทุกอย่าง ซึ่งไม่ทราบว่ากระแสข่าวจะไม่มีการเลือกตั้งนั้นมาจากที่ใด ส่วนกรณีที่พรรคเพื่อไทย ได้คะแนนเสียงชนะเลือกตั้งนายกองค์การบริหารส่วนจังหวัดร้อยเอ็ด แบบแลนด์สไลด์นั้น เป็นการชนะคะแนนเพียงเล็กน้อย ซึ่งถือเป็นเรื่องธรรมดาและไม่กังวล เพราะคะแนนก็แบ่งๆ กันไป แต่ไม่ทราบว่าการเลือกตั้ง นายกฯ อบจ.ในครั้งนี้ จะส่งผลต่อการเลือกตั้งใหญ่หรือไม่ส่วนการลงพื้นที่จังหวัดเพชรบูรณ์ ในการเป็นประธานพิธีอุ้มพระดำน้ำ ที่พลเอก ประวิตร ได้โยนขนมลูกโยนและขนมมงคลให้กับชาวบ้าน ซึ่งเหมือนเป็นการให้ของประชาชน จะผิดระเบียบของคณะกรรมการการเลือกตั้ง หรือ กกต. หรือไม่นั้น พลเอก ประวิตร ยืนยันว่า เป็นประเพณีดั้งเดิมที่ทำมา 500 ปีแล้ว